Louder Than Love
Louder Than Love — ამერიკული როკ-ჯგუფ Soundgarden-ის მეორე სტუდიური ალბომი, გამოცემული 1989 წლის 5 სექტემბერს, ლეიბლზე A&M. ალბომის Ultramega OK (1988) მხარდამჭერი ტურნეს შემდეგ Soundgarden-მა გააფორმა კონტრაქტი აღნიშნულ ლეიბლთან. ახალი სიმღერები გამოირჩევა მძიმე მეტალის და გრანჟის ჟღერადობით, თუმცა მათი ნაწილი აგრეთვე შეიცავს არატიპიურ რიტმებს და ტემპებს. ტექსტების გამო, ალბომის გამოცემებზე განთავსდა სტიკერი Parental Advisory. Louder Than Love იყო ჯგუფის პირველი ალბომი, რომელიც Billboard 200-ში მოხვდა. მის გამოცემას მოჰყვა ტურნე ჩრდილოეთ ამერიკასა და ევროპაში. ჰირო იამამოტომ Soundgarden ამ ალბომის ჩაწერის შემდეგ დატოვა.